**Permutarea**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt doar o cifră în al vieții număr

A câtă zecimală nici nu știu...

Să sprijin infinitul cu-al meu umăr

e tot ce vreau, dar nu e-un gând zurliu.

De-oi fi acolo, undeva, la coadă,

Aproximari în viață de vor fi,

suport cu stoicism orice corvoadă,

Dar nu doresc din număr a lipsi.

Și nu doresc ca-n spate să îmi fie

o alta cifră plină de regret

O voi ruga să-și mute-a sa robie,

iar locul meu să-i fie nou cofret.

De-oi fi acolo-n coada infinită

voi ști cu siguranță că trăiesc

atâta timp cât sarcina primită

îmi va-mplini destinul pământesc.